The effectiveness of physical activity (PA) in the reduction of depressive symptoms in pregnant women and the prevention of postnatal depression (PND)
Authors: Τζούμα Ναταλία-Αντιγόνη 
Published: December 2021

Η παρούσα διατριβή διερεύνησε την αποτελεσματικότητα των παρεμβάσεων Φυσικής Άσκησης (ΦΑ) στη μείωση των συμπτωμάτων κατάθλιψης σε έγκυες γυναίκες και την πρόληψη της περιγεννητικής κατάθλιψης.Η Περιγεννητική Κατάθλιψη (ΠΚ) επηρεάζει περίπου το 16% των εγκύων και το 20% των λεχωίδων. Η συστηματική ΦΑ έχει προταθεί ως προστατευτικός παράγοντας για την εμφάνιση συμπτωμάτων ΠΚ απαλλαγμένη από τις παρενέργειες της αντικαταθλιπτικής φαρμακευτικής αγωγής και παρέχοντας ευρύτερη πρόσβαση σε σύγκριση με την ψυχολογικές θεραπείες.Η παρούσα διατριβή περιλαμβάνει τρείς μελέτες. Μια συστηματική ανασκόπηση και μετα-ανάλυση συνθέτοντας στοιχεία αποκλειστικά από τυχαιοποιημένες μελέτες, εξετάζοντας την επίδραση της ΦΑ στα συμπτώματα ΠΚ συμμετεχουσών μέσω περιγεννητικών υπηρεσιών υγείας. Η ΦΑ έδειξε στατιστικά σημαντική μικρή επίδραση (SMD = -.21, 95% CI = -.31, -.11, p= .0001) με χαμηλή/ μη στατιστικά σημαντική ετερογένεια (Q = 17.82, I2 = 16%, p= .27). Οι αναλύσεις των υποομάδων ανέδειξαν σημαντική επίδραση της ΦΑ στα συμπτώματα ΠΚ μεταξύ των διαφόρων χώρων που πραγματοποιούνταν η ΦΑ, των διαφόρων μεθόδων διεξαγωγής της ΦΑ, της βαρύτητας των συμπτωμάτων ΠΚ και των οργάνων μέτρησης των συμπτωμάτων ΠΚ. Η ετερογένεια ήταν χαμηλή/μη στατιστικά σημαντική σε όλες τις αναλύσεις (I 2 ≤ 50%).Μια δύο σκελών τυχαιοποιημένη μελέτη για τη διερεύνηση της αποτελεσματικότητας μιας Συμβουλευτικής Παρέμβασης ΦΑ (ΣΠΦΑ) σε σύγκριση με τη παροχή Ψυχοεκπαίδευσης με θέμα την περιγεννητική ευεξία στα συμπτώματα ΠΚ, τα επίπεδα άγχους και την ποιότητα ύπνου συμμετεχουσών μέσω μαιευτικών υπηρεσιών υγείας. Η ΣΠΦΑ ήταν αποτελεσματική στη μείωση των συμπτωμάτων ΠΚ, άγχους και δυσκολιών ύπνου. Ωστόσο, τα αποτελέσματα έδειξαν ότι η ΦΑ δεν σχετίζεται αυτόματα με μειωμένα συμπτώματα ΠΚ και άγχους αλλά παράγοντες πουσχετίζονται με παραμέτρους της ΦΑ όπως η ένταση και το είδος της ΦΑ παίζουν καθοριστικό ρόλο σε αυτό.Τέλος, μια ποιοτική μελέτη με στόχο να αναδείξει τις απόψεις και την εμπειρία των συμμετεχουσών στη ΣΠΦΑ και να αξιολογήσει την καταλληλόλητα της παρέμβασης. Η θεματική ανάλυση ανέδειξε τρία κύρια θέματα. Πρώτον, τα βασικά εμπόδια συμμετοχής στη Συμβουλευτική παρέμβαση ΦΑ, όπου κοινωνικοπολιτισμικοί παράγοντες είχαν σημαντική επίδραση στη συμμετοχή ή μη των γυναικών στη ΣΠΦΑ. Δεύτερον, παράγοντες που ενίσχυσαν τη συμμετοχή στη Συμβουλευτική παρέμβαση ΦΑ, όπου αναδείχθηκε η σημαντικότητα της ενίσχυσης και της θετικής ανατροφοδότησης των μαιευτήρων για τις συμμετέχουσες, η θετική επίδραση της ΦΑ στο συναίσθημα των γυναικών και το ρόλο που έπαιξε στη συστηματική τους συμμετοχή στην ΣΠΦΑ η ικανότητα να ελέγχουν αυτόβουλα το ρυθμό της ΦΑ. Τρίτον, οι προτάσεις των συμμετεχουσών για βελτίωση της παρέμβασης, οι οποίες περιλάμβαναν την συμμετοχή του συντρόφου στη ΣΠΦΑ και την επιθυμία τους για έναρξη της παρέμβασης νωρίτερα κατά την κύηση.Τα ευρήματα των μελετών αυτής της διατριβής έχουν κλινική σημασία, ωστόσο, περισσότερες τυχαιοποιημένες μελέτες με συμμετέχουσες με διάγνωση ΠΚ καθώς και μελέτες με επαναλαμβανόμενες μετρήσεις απαιτούνται για την εξαγωγή ασφαλών συμπερασμάτων. Η περαιτέρω διερεύνηση της επίδρασης της αυτορρυθμιζόμενης έντασης της ΦΑ στις άμεσες συναισθηματικές αντιδράσεις και τη μελλοντική συμπεριφορά ΦΑ γυναικών κατά την περιγεννητική περίοδο κρίνεται απαραίτητη.